Lahwi tuꞌ,
isto Komam Jesús yebꞌ ebꞌyaꞌ iskuywom bꞌey yul ismajul Judea.
Haꞌ tuꞌ xin ehayo Komam hanikꞌ tiempohal yebꞌ ebꞌyaꞌ;
chiyanikanh ebꞌyaꞌ haꞌ iswiꞌ anma.
Wal yaꞌ Juan xin,
ayko yaꞌ yanikanh haꞌ iswiꞌ anma bꞌey Enón iskawilal Salim,
yuto kaw txꞌiꞌal ha haꞌ bꞌey tuꞌ.
Haꞌ tuꞌ xin chiꞌapni anma iskꞌatanh yaꞌ yu yahkano haꞌ iswiꞌ.
Yu hunteqꞌan tiꞌ yet maxhto chiꞌalaxiko yaꞌ preso.
Yet hunel tuꞌ xin,
ok ebꞌyaꞌ chikuywi yinta yaꞌ Juan isteyele isbꞌa yebꞌ huneꞌ naj israelita yinh tzet chiyu kosajnhen kobꞌa hakaꞌ yalni chejbꞌanile.
Isto ebꞌyaꞌ yalno tet yaꞌ Juan:
—Mam kuywawom,
naj ayko takꞌatanh yet ayach bꞌey haꞌ niman Jordán,
naj hawal jetanh,
lanhan yanikanh naj haꞌ iswiꞌ anma.
Kaw xin hantanhe anma chiꞌokkano tzujno yinta naj,
xhi ebꞌnaj tet yaꞌ Juan.
Istaqꞌwi yaꞌ Juan tet ebꞌyaꞌ:
—Kaw machi hunu mak chiwatxꞌen huneꞌ munil tiꞌ tato maxhtaj Komam Dios chiꞌaqꞌni tet.
Wal hex hex tiꞌ,
xaheyabꞌe tzet walan teyet tato maxhtaj hinan Cristo hinan.
Wal xin kaw bꞌabꞌel kinchejlaxtijan yalanhto yet maxhto chihul Komam Cristo yul sat yibꞌanhqꞌinal tiꞌ.
Qꞌinalo ta ay hunu mohyilal tinanh,
haꞌ naj chimohyi tuꞌ,
haꞌ naj chiꞌiqꞌni ix ix,
wal naj yamigo naj ayko iskꞌatanh,
chitzala naj yabꞌen istzotel naj chimohyi tuꞌ.
Hak tuꞌ xin istzala wanmahan wabꞌenan yapni anma iskꞌatanh Komam Jesús.
Yuxin kaw yilal nixhtejal yokkano yip ismunil Komam,
wal hinan xin,
nixhtejal islahwipaxkano wettiꞌan,
xhi yaꞌ Juan tet ebꞌyaꞌ chikuywi yintaj.
Haꞌ Komam tit yul satkanh,
haꞌ kaw ekꞌbꞌal jibꞌanh kosunil.
Wal hanhonh tiꞌ yet sat txꞌotxꞌal jehi,
yuxin hanhe tzet ay yul sat yibꞌanhqꞌinal tiꞌ haꞌ chijala.
Wal huneꞌ Mak ekꞌbꞌal kosataj,
haꞌ ton Komam ispeto yul satkanh.
Yuxin haꞌ tzet ilbꞌil yu,
yebꞌ xin tzet abꞌebꞌil yu,
haꞌ chiyala,
yaj xin machi mak chiyayto yul yanma yinh tzet chiyala.
Yaj tato ay mak chichahni tzet chal Komam tuꞌ yul yanma,
huneꞌ mak tuꞌ chako isbꞌa yalniloj ta haꞌ tzet chal Komam Dios kaw yeli.
Huneꞌ Komam aqꞌbꞌilti yu Komam Dios,
haꞌ Istzotiꞌ Komam Dios chalikꞌoj,
yuto kaw nohnanhetikꞌako Komam Espíritu Santo yinh yu Komam Dios.
Kaw xahan ay Iskꞌahol Komam Dios tuꞌ yu,
yuxinto kaw yako Komam Dios Mame sunil tzettaj ye tuꞌ yul isqꞌabꞌ Iskꞌahol tuꞌ.
Hak tuꞌ xin,
makxanhetikꞌa chichahni Iskꞌahol Komam yul yanma,
chischah huneꞌ isqꞌinal mach istanhbꞌal,
yaj wal mak mach chichahni Komam yul yanma xin,
kaw mach chischah isqꞌinal mach istanhbꞌal,
to haꞌ isyaꞌtajil chischah yu Komam.